Il-Wild Birds Regulation Unit ħabbar li se tibda proċess ta’ tiġdid tar-reġistru tas-siti tal-imnasab. Dan l-eżerċizzju se jsir biex jiġi aġġornat ir-reġistru preżenti u jiġi żgurat li ma jkunx hemm imnasab f’żoni protetti jew f’abitati naturali. Fi stqarrija ngħad li dan l-eżerċizzju ta’ reġistrar qed isir bla preġudizzju lejn xi rekwiżiti jew obbligi legali inkluż xi regoli oħra, ħlasijiet u/jew kundizzjonijiet li jistgħu japplikaw fil-każ ta’ xi derogi tal-insib. Ingħad li din ir-reġistrazzjoni mhix sejħa għall-applikazzjonijiet għal-liċenzja tal-insib u ma tintitolax lill-persuna biex tmur tonsob fuq is-sit inkwestjoni u lanqas ma tintitola lil persuna għal xi liċenzja tal-insib skont ir-Regolamenti dwar il-Konservazjoni tal-Għasafar Selvaġġi. Madankollu ngħad li jekk ‘il quddiem il-Gvern jiddeċiedi li jibda jilqa’ applikazzjonijiet għal-liċenzji tal-insib, dawk il-persuni li kellhom is-siti rreġistrati mal-Wild Birds Regulation Unit biss ikunu eliġibbli. Għal raġunijiet ta’ reġistrazzjoni, persuni interessati għandhom jieħdu magħhom erba’ kopji tal-mappa tas-sit li fiha hemm il-mansab li jridu jirreġistraw. Ingħad li se jiġu aċċettati biss dawk is-siti li speċifikament jikkonformaw mal-kriterji tal-Wild Birds Regulation Unit u li m’humiex f’żoni protetti jew abitati naturali. Se jiġu reġistrati biss siti bi mnasab li kienu jeżistu qabel l-aħħar ta’ Diċembru 2012 u speċifikament jaqblu mal-parametri kif speċifikati mill-Unit. Siti bi mnasab li kienu diġà ġew irreġistrati mal-Kummissarju tal-Pulizija jibqgħu validi biss jekk jiġu approvati mill-Unit bħala parti minn dan l-eżerċizzju ta’ tiġdid. Kopji ta’ dawn is-siti li kienu rreġistrati mal-Kummissarju tal-Pulizija għandhom xorta jiġu ppreżentati għal verifika bħala konferma li s-sit kien irreġistrat sal-aħħar ta’ Diċembru 2012. Kull persuna jista’ jirreġistra mhux iżjed minn erba’ mnasab fejn minn dura waħda jkun hemm sa’ massimu ta’ żewġ imnasab. Wieħed jista’ jċempel l-uffiċċju tal-Wild Birds Regulation Unit fuq 23886214 / 215 mid-9am san-12:30pm. Min-nhar l-Erbgħa 2 ta’ Lulju sal-Erbgħa 30 ta’ Lulju  wieħed jista’ jċempel ukoll l-Aġenzija tal-Pagamenti fuq 22926148 bejn is-1:00pm u l-5:00pm.